Ia Gwön hod de Ybbs gauns im Sidn fu Niadaestareich an da schdairischn Grenz, ned waid fum Woifoatsoat Mariazö. Doat entschbringt am Fuas fum Großn Zöllahuad, am Beag dea zu de Ybbsdola Oipn ghead, a Bachal. Des kloane Bachal hoast gauns am Uaschbrung zeascht Waiße Ois (hochdeitsch: Weiße Ois). Noch ziaka fimbf Kilometa hoast da Boch daunn neta nu Ois. Ob Lunz am See endat si da Naum und de Ois hoast fu do bis zu da Mündung Ybbs.